Lahjarekisterin mukaan kansanedustajat saivat viime vaalikaudella ilmaisia lippuja muun muassa Flow-festivaaleille ja Slushiin.

Katso videolta presidentti Sauli Niinistön puhe valtiopäivien avajaisissa 25.4.2019.

Kansanedustajien on viime vaalikauden alusta alkaen pitänyt tehdä ilmoitus eduskunnan virallisena edustajana vastaanottamistaan lahjoista, joiden arvo ylittää 400 euroa. Ilmoitus on tehtävä kahden kuukauden kuluessa lahjan tai edun saamisesta.

Ilmoitus pitää tehdä myös muutoin kuin eduskunnan virallisena edustajana vastaanotetuista lahjoista ja pääsylipuista, jos samalta taholta kalenterivuoden aikana saatujen lahjojen arvo on yli 400 euroa.

Mika Niikko (vas.) on matkustanut ilmaiseksi Kiinaan ja Etelä-Koreaan. Sari Multala (kesk.) on saanut ilmaisia Flow-lippuja. Antti Lindtman (oik.) on päässyt ilmaiseksi NHL-otteluun. Petteri Paalasmaa

Lisäksi ilmoitus pitää tehdä kolmannen osapuolen maksamista eduskuntatyöhön liittymättömistä matkoista, jos kolmas osapuoli on korvannut matkan kustannuksista yli 400 euroa.

Eduskunnan hallintojohtaja Pertti Rauhio sanoo, että eduskunta luottaa tässäkin asiassa edustajan omaan harkintaan. Edustajan sanaan luotetaan.

– Tietysti edustajan intressi on tehdä ilmoitus, koska mistä sen tietää, vaikka lahjan antaja tai joku toinen vastaavanlaisen lahjan saaja kertoo asiasta. Mitäs siinä sitten sanotaan, Rauhio muistuttaa.

Helsingin Suvilahdessa järjestettävän Flow-festivaalin liput ovat vuodesta toiseen haluttua tavaraa. Silja Viitala

Toivolan tripla-Flow

Vihreiden entinen kansanedustaja Jani Toivola ilmoittaa saaneensa kaksi kutsuvieraslippua Helsingissä järjestettäville Flow-festivaaleille vuosina 2015, 2016 ja 2017. Toivola on tehnyt ilmoituksensa joulukuussa 2018 eli 1–3 vuotta myöhässä.

Kokoomuksen kansanedustaja Sari Multala ilmoittaa hänkin saaneensa kaksi Gold Area -kutsuvieraslippua Flow-festivaaleille vuosina 2017 ja 2018.

Kolmen päivän Gold Area -liput maksavat tänä vuonna 295 euroa eli Toivolan saaman lahjan arvo on yhteensä noin 1 800 euroa, Multalan noin 1 200 euroa.

Toivola ja Multala ovat ilmoitustensa mukaan saaneet ilmaiset Flow-lippunsa tapahtuman järjestäjältä.

Vihreiden kansanedustaja Johanna Karimäki ilmoittaa saaneensa Vantaan kaupungilta kaksi kahden päivän Golden Vip -lippua Tikkurila Festivaalille elokuussa 2018.

Luksushotelli Jerusalemissa

Kristillisdemokraattien kansanedustaja Peter Östman ilmoittaa osallistuneensa heinäkuussa 2018 Israelin valtion 70-vuotisseminaariin Jerusalemissa.

Östmanin ilmoituksen mukaan lentoliput maksoi eduskunta, hotellin Israelin parlamentti Knesset. Yhden yön hinnaksi Östman on ilmoittanut 300 euroa.

Kristillisdemokraattien eduskuntaryhmän puheenjohtaja Peter Östman vietti kolme yötä Jerusalemissa Israelin parlamentin Knessetin piikkiin. Ivan Vdovin/Ullstein Bild

Östman yöpyi Jerusalemissa kolme yötä.

– Sain kutsun Israel-ystävyysryhmän puheenjohtajana. Minulle on epäselvää, katsotaanko tämä matka eduskuntatyöhön liittyväksi vai ei, Östman sanoo ilmoituksessaan.

Östmanin ilmoituksesta ei käy ilmi hotellin nimeä, mutta 300 euron hinta viittaa viiteen tähteen.

Slush-lippuja ja NHL-ottelu

Lahjarekisterin mukaan vihreiden puheenjohtaja Pekka Haavisto, RKP:n puheenjohtaja Anna-Maja Henriksson ja SDP:n varapuheenjohtaja Sanna Marin sekä kansanedustajat Anders Adlercreutz (r) ja Eva Biaudet (r) saivat viime vuonna ilmaiset liput Slush-tapahtumaan Helsingin Messukeskuksessa. Slush-lipun saivat myös entiset kansanedustajat Pilvi Torsti (sd) ja Antero Vartia (vihr).

Haaviston, Adlercreutzin, Biaudet’n, Marinin, Torstin ja Vartian useamman sadan euron arvoisen lipun tarjosi Helsingin yliopisto, Henrikssonin lipun tarjosi tapahtuman järjestäjä.

Vartia on ilmoittanut Slush-lippunsa arvoksi 895 euroa, Adlercreutz, Biaudet ja Haavisto 595 euroa.

SDP:n eduskuntaryhmän puheenjohtaja Antti Lindtman ilmoittaa osallistuneensa tammikuussa 2018 Urheilugaalaan ja marraskuussa 2018 Helsingissä pelattuun Winnipeg Jetsin ja Florida Panthersin väliseen NHL-otteluun Veikkauksen kutsumana.

Winnipeg Jetsin ja Florida Panthersin suomalaistykit Patrik Laine ja Aleksander Barkov kohtasivat NHL-ottelussa Helsingissä marraskuussa 2018. Ossi Ahola

Kolmisenkymmentä ilmoitusta

Eduskunnan keskuskanslian mukaan kansanedustajat ovat tehneet lahjarekisteriin yhteensä 33 ilmoitusta viime vaalikaudella saamistaan lahjoista. Käytännössä ilmoituksia on vain 32, sillä keskustan entinen kansanedustaja Pekka Puska on ilmoittanut saman Lontoon-matkan kahdesti.

Puska osallistui marraskuussa 2018 IANPHI-järjestön vuosikokoukseen hallituksen jäsenenä. Järjestö maksoi Puskan lennot ja hotellin (948 euroa).

Seuraavalla viikolla Puska osallistui Qatar Foundationin kutsusta globaaliin WISH-konferenssiin Dohassa. Järjestäjät maksoivat Puskan lennot ja hotellin.

Niikko kolme kertaa Kiinassa

Perussuomalaisten Mika Niikko ilmoittaa tehneensä viime vaalikaudella kolme epävirallista vienninedistämismatkaa Kiinaan. Matkakustannuksista ovat vastanneet Jiangsu Association for Science and Technology, China Automobile Dealers Association sekä Uudenmaan liitto.

Etelä-Koreaan tehdyn konferenssimatkan kustannuksista vastasi Universal Peace Federation International.

Jiangsu Association for Science and Technologyn ja China Automobile Dealers Associationin maksamille Kiinan-matkoille osallistui lahjarekisteriin tehtyjen ilmoitusten mukaan myös perussuomalaisten Ville Vähämäki.

Taiwanin hallituksen hovissa

Perussuomalaisten eduskuntaryhmän puheenjohtaja Ville Tavio ilmoittaa matkustaneensa loka-marraskuussa 2016 epäviralliselle matkalle Taiwaniin. Lennot ja hotellin (2 000 euroa) maksoi Taiwanin hallitus.

Perussuomalaisten eduskuntaryhmän puheenjohtaja Ville Tavio matkusti vuonna 2016 Taiwaniin. Petteri Paalasmaa

Samalla matkalla ilmoittaa olleensa sinisten entinen kansanedustaja Simon Elo. Lisäksi Elo ilmoittaa vierailleensa syys-lokakuussa 2017 Kataloniassa.

– Kansainvälisen parlamentaarikkojen delegaation epävirallinen tarkkailijamatka Katalonian alueelle. Järjestäjä eli DIPLOCAT kustansi lento- ja majoituskuluja noin 1600 eurolla.

Lepomäki johtamisohjelmassa

Kokoomuksen kansanedustaja Elina Lepomäki ilmoittaa osallistuneensa Yhdysvaltain ulkoasiainministeriön järjestämään johtamisohjelmaan helmi-maaliskuussa 2017. Lepomäen mukaan ohjelmaan ei osallistunut Suomesta muita.

Kokoomuksen kansanedustaja Elina Lepomäki osallistui Yhdysvaltain ulkoasiainministeriön järjestämään johtamisohjelmaan. Joel Maisalmi

Kokoomuksen entinen kansanedustaja Kaj Turunen ilmoittaa tehneensä kaksi eduskunnan ulkopuolista ulkomaanmatkaa Kiinaan ja Venäjälle. Kiinan-matkan kustannuksista vastasi Fin-China Economic Society -niminen yhdistys. Pietariin Turunen matkusti omalla kustannuksellaan.

– Olin vieraana pietarilaisessa elektroniikka-alan yrityksessä. Matkan tarkoituksena oli tutustua yritykseen ja kertoa heille Suomesta ja erityisesti Savonlinnan seudusta investointikohteena. Matkan maksoin itse. Majoituksen, museoliput sekä balettilipun kustansi yritys, joiden arvo n. 500 euroa.

Keskustan kansanedustaja Hanna-Leena Mattila ilmoittaa tehneensä elokuussa 2018 matkan Raahen ystävyyskaupunkiin Sosnovi Boriin. Raahen kaupunki maksoi kaupunginvaltuuston puheenjohtajana toimivan Mattilan matkan (706 euroa).

Kolme päivää Ylläksen lumilla

Vihreiden eduskuntaryhmän puheenjohtaja Krista Mikkonen ilmoittaa olleensa kolme päivää kestäneellä sidosryhmämatkalla Ylläksellä Metsähallituksen piikkiin huhtikuussa 2018.

– Mukaan oli kutsuttu biotalouden toimijoita ja Metsähallituksen yhteistyökumppaneita. Matka sisälsi mm. tutustumista Metsähallituksen strategiaan ja toimintaan, sidosryhmien esityksiä ja näkemyksiä Metsähallitus-yhteistyöhön. Ohjelmassa oli myös liikkumista luonnossa Ylläksen maisemissa. Metsähallitus tarjosi kuljetukset Kittilästä Ylläkselle ja takaisin, ruoan ja majoituksen Äkäslompolossa Metsähallituksen tunturimajassa.

Vihreiden eduskuntaryhmän puheenjohtaja Krista Mikkonen oli kolme päivää Ylläksellä Metsähallituksen piikkiin. Kreeta Karvala

Lisäksi Mikkonen ilmoittaa osallistuneensa Teknologiateollisuuden Teknologia-Forumiin Rovaniemellä maaliskuussa 2017.

Syöpäfoorumi Barcelonassa

Vihreiden entinen kansanedustaja Jyrki Kasvi ilmoittaa osallistuneensa lokakuussa 2017 lääkeyritys Rochen järjestämään syöpäfoorumiin Barcelonassa. Kasvin mukaan lääkeyritys kustansi kolmipäiväisen matkan lennot, kuljetukset, hotellin ja ruokailut (noin 1 200 euroa).

Kasvi osallistui foorumiin Suomen Syöpäpotilaat ry:n edustajana.

– Matka sisälsi eri maiden potilasjärjestöjen edustajien tapaamisia, luentoja ja workshopeja. Foorumin tarkoituksena oli levittää eri maiden potilasjärjestöjen parhaita käytäntöjä tietoisuuden lisäämiseksi virtsarakon syövästä.

Vihreiden kansanedustaja Satu Hassi ilmoittaa saaneensa lahjaksi kynttilän, jonka arvoa on vaikea määritellä. Jenni Gästgivar

Kiinalainen kirjoitus ja kynttilä

Lahjarekisteriin tehtyjen ilmoitusten perusteella tarkinta linjaa pitävät kristillisdemokraattien Antero Laukkanen, joka ilmoittaa saaneensa 10-20 euron arvoisen kiinalaisen silkkipaperikirjoituksen sekä vihreiden Satu Hassi, joka ilmoittaa saaneensa Soletair-kynttilän, jonka arvoa on vaikea määritellä.

Myös eduskunnasta pudonnut Torsti ilmoittaa saamansa lahjat pieteetillä. Slush-lippunsa lisäksi Torsti ilmoittaa olleensa Kinky Boots -musikaalissa Helsingin kaupunginteatterin piikkiin, Amos Rexissä ja Ellinooran konsertissa Teoston piikkiin sekä Mybaby-esityksessä KOM-teatterin piikkiin.

Lisäksi Torsti ilmoittaa saaneensa Kalevala Korulta Naarasleijona-korun henkilökohtaisena tunnustuksena sekä Akavalta 50 euron lahjakortin Lippu.fi -palveluun kiitoksena paneelikeskustelusta.